На основу члана 26. став 1. тачка 4). Одлуке о месним заједницама на територији општине Куршумлија („Службени лист општине Куршумлија“, број 53/20, 66/20 и 9/21), Изборна комисија за спровођење избора за чланове савета месних заједница на територији општине Куршумлија, на седници одржаној дана 23.04.2021. године, доноси

 **У П У Т С Т В О**

**ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА**

**НА ТЕРИТОРИЈИ ОПШТИНЕ КУРШУМЛИЈА**

**РАСПИСАНИХ ЗА 30.05.2021. ГОДИНЕ**

1. **УВОДНЕ ОДРЕДБЕ**

**Расписивање избора**

**Члан 1.**

Одлуком председника Скупштине општине Куршумлија о расписивању избора за чланове савета месних заједница на територији општине Куршумлија („Сл. лист Општине Куршумлија“, број 11/21) расписани су избори за чланове савета месних заједница на територији општине Куршумлија за 30.05.2021. године (у даљем тексту: избори).

**Број чланова Савета месних заједница**

**Члан 2.**

Број чланова савета месних заједница који се бира утврђен је Одлуком о месним заједницама на територији општине Куршумлија („Службени лист општине Куршумлија“, број 53/2020, 66/20 и 9/21), и то:

1. У Месној заједници Милош Мушовић, бира се **5** чланова савета,
2. У Месној заједници Стеван Немања, бира се  **5** чланова савета,
3. У Месној заједници Милоје Закић, бира се **5** чланова савета,
4. У Месној заједници Косанчић Иван, бира се **5** чланова савета,
5. У Месној заједници Радош Јовановић Сеља, бира се **5** чланова савета,
6. У Месној заједници Дринка Павловић, бира се **5** чланова савета,
7. У Месној заједници Гвоздени Пук, бира се **5** чланова савета,
8. У Месној заједници Барлово, бира се **5** чланова савета,
9. У Месној заједници Доња Микуљана, бира се **5** чланова савета,
10. У Месној заједници Добри До, бира се **5**  чланова савета,
11. У Месној заједници Пролом, бира се **5**  чланова савета,
12. У Месној заједници Рударе, бира се  **5** чланова савета,
13. У Месној заједници Куршумлијска Бања, бира се **5** чланова савета,
14. У Месној заједници Тмава, бира се  **5** чланова савета,
15. У Месној заједници Коњува, бира се **5** чланова савета,
16. У Месној заједници Кастрат, бира се **5** чланова савета,
17. У Месној заједници Иван Кула, бира се  **5** чланова савета,
18. У Месној заједници Пепељевац, бира се **5** чланова савета,
19. У Месној заједници Сагоњево, бира се **5**  чланова савета.

# ОРГАНИ ЗА СПРОВОЂЕЊЕ ИЗБОРА

 **Органи за спровођење избора**

**Члан 3.**

 Органи за спровођење избора су Изборна комисија за спровођење избора за чланове савета месних заједница (у даљем тексту: Изборна комисија), бирачка комисија и Другостепена изборна комисија.

 **Изборна комисија**

**Члан 4.**

Изборна комисија обавља послове који су одређени Одлуком о месним заједницама на територији општине Куршумлија и овим Упутством.

##  Бирачкa комисијa

**Члан 5.**

Бирачка комисија ради у сталном саставу.

Бирачку комисију чине председник и два члана.

Председник и чланови бирачке комисије имају заменике.

Бирачку комисију именује Изборна комисија најкасније десет дана пре дана одређеног за одржавање избора.

Чланови бирачке комисије и њихови заменици могу бити само пословно способни грађани који имају изборно право, као и пребивалиште на територији Општине Куршумлија.

Члановима Бирачких комисија и њиховим заменицима престаје чланство у Бирачкој комисији кад прихвате кандидатуру за члана Савета месне заједнице, као и именовањем за члана Изборне и Другостепене изборне комисије.

 Предлагање чланова бирачке комисије

**Члан 6.**

Председници бирачких комисија, заменици председника, чланови и заменици чланова бирачких комисија именују се на предлог одборничких група у Скупштини општине, сразмерно њиховој заступљености у скупштини општине Куршумлија на дан расписивања избора.

Предлози за именовање чланова бирачких комисија сачињавају се у складу са нумеричким приказом мерила за именовање чланова бирачких комисија по месним заједницама који утврђује Изборна комисија и благовремено доставља одборничким групама у Скупштини општине Куршумлија са позивом за достављање предлога за именовање чланова.

Нумеричким приказом из става 2. овог члана утврђује се број председника, чланова и њихових заменика који припада свакој одборничкој групи за сваку бирачку комсију сразмерно броју чланова одборничке групе, с тим да свака одборничка група мора имати макар једног члана или заменика члана у бирачкој комисији.

Предлоге за именовање чланова бирачких комисија одборничке групе достављају Изборној комисији најкасније 15 дана пре дана одржавања избора.

Предлог за именовање чланова бирачких комисија подноси председник одборничке групе или лице које он за то овласти.

 Ако нека одборничка група благовремено не достави Изборној комисији предлог за именовање члана бирачке комисије, Изборна комисија именује члана у бирачку комисију.

**Ограничења у именовању чланова бирачке Комисије**

**Члан 7.**

 Исто лице не може истовремено да буде члан две бирачке комисије.

 Чланови бирачке комисије и њихови заменици имају мандат само за расписане изборе за члана Савета месне заједнице.

 Чланови и заменици чланова органа за спровођење избора не могу бити лица која су међусобно сродници по правој линији без обзира на степен сродства.

 Ако је бирачка комисија састављена супротно одредби става 3. овог члана, бирачка комисија се распушта, а избори, односно гласање се понављају.

 Заменици чланова бирачких комисија имају иста права и одговорности као и чланови које замењују.

 Право гласа у бирачкој комисији има само члан, а у његовом одсуству, заменик.

 **Замена члана бирачке комисије**

 **Члан 8.**

 Замену члана бирачке комисије врши Изборна комисија најкасније до отварања бирачких места на дан одржавања избора.

 Приликом именовања и замене чланова бирачке комисије, Изборна комисија ће по службеној дужности водити рачуна о ограничењима из члана 7. овог Упутства.

 **Садржина предлога за именовање чланова бирачке комисије**

**Члан 9.**

Предлог за именовање чланова бирачких комисија одборничка група сачињава за сваку месну заједницу посебно, у складу са утврђеним нумеричким приказом мерила за именовање чланова бирачких комисија по месним заједницама.

Предлог за именовање чланова бирачких комисија треба да за свако предложено лице садржи: име и презиме, име једног родитеља, ЈМБГ, назив месне заједнице, адресу и број, број телефона за контакт.

### Провера изборног права за чланове бирачких комисија

**Члан 10.**

У бирачку комисију могу бити именована само лица која имају изборно право и пребивалиште на територији Општине Куршумлије.

Изборно право проверава Општинска управа по службеној дужности, а ако лице које је предложено нема изборно право, Општинска управа о томе одмах обавештава Изборну комисију.

Изборна комисија када утврди да предложени члан нема пребивалиште на територији општине Куршумлија или нема изборно право позваће одборничку групу да у року од 12 часова доставе нов предлог. Ако се нов предлог не достави или новопредложено лице нема изборно право и пребивалиште на територији општине Куршумлија, Изборна комисија именује члана у бирачку комисију.

**Обука чланова бирачке комисије**

**Члан 11.**

Приликом утврђивања предлога кандидата за председника бирачке комисије, одборничка група треба да дâ предност лицу које има искуство у спровођењу избора.

Председник Изборне комисије и начелник Општинске управе дужни су да организују обуку чланова бирачких комисија за спровођење гласања на бирачком месту и примену овог упутства у делу који се односи на рад бирачких комисија.

Обуку чланова бирачких комисија могу спроводити лица која су похађала обуку инструктора за рад у сталном саставу бирачких одбора.

Обука чланова бирачких комисија спроводи се најкасније пет дана пре дана одржавања избора.

 **Другостепена изборна комисија**

**Члан 12.**

Другостепена изборна комисија у другом степену одлучује о приговорима на решење Изборне комисије, у складу са Одлуком о месним заједницама на територији општине Куршумлија и овим Упутством.

1. **ПОДНОШЕЊЕ ПРИЈАВЕ КАНДИДАТА**

**Рок за подношење пријаве предлога кандидата**

**Члан 13.**

 Кандидат подноси пријаву Изборној комисији, најкасније 15 дана пре дана одржавања избора.

**Пријава предлога кандидата**

**Члан 14.**

 Кандидат за члана Савета месне заједнице подноси пријаву на посебном обрасцу који прописује Изборна комисија (Образац *МЗ-1)*.

 Име и презиме кандидата наводи се према српском правопису и ћириличким писмом.

**Садржина пријаве предлога кандидата**

**Члан 15.**

 Образац пријаве кандидата садржи следеће податке: име и презиме кандидата, ЈМБГ, занимање, пребивалиште, адреса становања и потпис кандидата.

Уз пријаву, кандидат прилаже и списак бирача који својим потписом подржавају кандидатуру, са следећим подацима: име и презиме бирача, ЈМБГ, пребивалиште, адреса становања и потребан број потписа бирача да подржава предлог кандидата за члана Савета месне заједнице.

Број потписа бирача који подржавају кандидата је следећи:

1. Месна заједница Милош Мушовић, 5 потписа,
2. Месна заједница Стеван Немања, 5 потписа ,
3. Месна заједница Милоје Закић, 5 потписа,
4. Месна заједница Косанчић Иван, 5 потписа,
5. Месна заједница Радош Јовановић Сеља, 5 потписа,
6. Месна заједница Дринка Павловић, 5 потписа,
7. Месна заједница Гвоздени Пук, 5 потписа,
8. Месна заједница Барлово, 3 потписа,
9. Месна заједница Доња Микуљана, 3 потписа,
10. Месна заједница Добри До, 3 потписа,
11. Месна заједница Пролом, 3 потписа,
12. Месна заједница Рударе, 3 потписа,
13. Месна заједница Куршумлијска Бања, 3 потписа,
14. Месна заједница Тмава, 3 потписа,
15. Месна заједница Коњува, 3 потписа,
16. Месна заједница Кастрат, 3 потписа,
17. Месна заједница Иван Кула, 3 потписа,
18. Месна заједница Пепељевац, 3 потписа,
19. Месна заједница Сагоњево, 3 потписа.

Сваки грађанин може подржати само једног кандидата за члана Савета месне заједнице чији се савет бира.

Кандидат за члана Савета месне заједнице, уз пријаву из става 1. овог члана подноси и: потврду о изборном праву и потврду о пребивалишту.

 Списак грађана (бирача) који подржавају пријаву кандидата, мора бити читко попуњен штампаним словима и својеручно потписан од стране бирача.

 Потписи бирача који подржавају кандидата за члана савета месне заједнице оверавају се код јавног бележника, на обрасцу који прописује Изборна комисија-Изјава бирача да подржава кандидата за члана савета месне заједнице (*Образац МЗ-3*).

##  Место за подношење пријаве предлога кандидата

**Члан 16.**

 Пријава кандидата се подноси Изборној комисији преко писарнице општинске управе, улица Пролетерских бригада бб**.**

 **Недостаци у пријави предлога кандидата**

**Члан 17.**

 Када Изборна комисија утврди да пријава предлога кандидата није поднета благовремено, донеће одлуку о одбацивању пријаве.

 Када Изборна комисија утврди да пријава предлога кандидата садржи недостатке који онемогућују његово проглашење, донеће, у року од 24 часа од пријема пријаве предлога кандидата, закључак којим се подносиоцу пријаве налаже да, најкасније у року од 48 часова од часа достављања закључка, отклони те недостатке. У закључку се подносиоцу пријаве указује на начин отклањања недостатака.

 Када Изборна комисија утврди да пријава предлога кандидата садржи недостатке, односно ако утврди да недостаци нису отклоњени, или нису отклоњени у прописаном року, донеће у наредних 48 часова одлуку о одбијању проглашења предлога кандидата.

 **Проглашење предлога кандидата**

**Члан 18.**

 Изборна комисија проглашава предлог кандидата одмах по пријему предлога а најкасније у року од 24 часа од пријема предлога.

 Решење о проглашењу предлога кандидата из става 1. овог члана Изборна комисија доставља кандидату без одлагања.

 Кандидат може повући пријаву најкасније до дана утврђивања Збирне изборне листе кандидата за чланове Савета месне заједнице.

**Обустављање поступка избора**

**Члан 19.**

 У случају да се за изборе за чланове савета месне заједнице пријави мање кандидата, односно буде проглашено мање кандидата од броја чланова савета месне заједнице који се бира, Изборна комисија доноси одлуку о обустављању поступка избора чланова за савет месне заједнице и о томе обавештава председника Скупштине.

 У случају из става 1. овог члана Изборна комисија ће најкасније у року од 10 дана од дана доношења одлуке о обустављању поступка донети одлуку о понављању избора за чланове савета месних заједница.

 Ако се на поновљеним изборима за чланове савета месне заједнице пријави мање кандидата, односно буде проглашено мање кандидата од броја чланова савета месне заједнице која се бира, Изборна комисија доноси одлуку о обустављању поступка и о томе обавештава председника Скупштине.

 У случају из става 3. овог члана председник Скупштине ће расписати изборе за савет месне заједнице најкасније у року од 2 године од дана доношења одлуке о обустављању поновљеног поступка избора.

 До расписивања избора и конституисања савета месне заједнице текуће и неодложне послове месне заједнице обављаће повереник кога именује Скупштина општине.

1. **ЗБИРНА ИЗБОРНА ЛИСТА КАНДИДАТА**

**Садржина збирне изборне листе кандидата**

**Члан 20.**

 Збирна изборна листа кандидата за избор чланова Савета месне заједнице, садржи све предлоге кандидата са личним именима свих кандидата и подацима о години рођења, занимању и пребивалишту.

 Редослед кандидата на збирној изборној листи кандидата утврђује се према редоследу њиховог проглашавања.

 Изборна комисија неће утврдити збирну изборну листу кандидата за чланове Савета месне заједнице у случају ако је број кандидата мањи од броја чланова Савета месне заједнице који се бира.

 Изборна комисија утврђује збирну изборну листу кандидата за чланове Савета месне заједнице и објављује их у ''Службеном листу општине Куршумлија'', најкасније 10 дана пре дана одржавања избора.

 Изборна комисија је дужна да збирну изборну листу кандидата за чланове Савета месне заједнице објави и на електронској огласној табли месне заједнице и на званичној интернет презентацији Општине.

## БИРАЧКА МЕСТА

##  Надлежност за одређивање бирачких места

 **Члан 21.**

Изборна комисија одређује и објављује у „Службеном листу општине Куршумлија“ и на електронској огласној табли месне заједнице бирачка места на којима ће се гласати на изборима, најкасније 20 дана пре дана одржавања избора.

Изборна комисија одређује бирачка места у сарадњи са општинском управом.

##

##  Начин одређивања бирачких места

**Члан 22.**

Бирачка места одређују се с обзиром на број бирача и просторну удаљеност, тако да гласање без тешкоћа траје од 9,00 до 17,00 часова.

Бирачко место одређује се за гласање најмање 100, а највише 2.500 бирача.

У изузетним случајевима, може се одредити бирачко место и за гласање мање од 100 бирача, ако би, због просторне удаљености или неповољног географског положаја, бирачима гласање на другом бирачком месту било знатно отежано.

Бирачко место може да обухвати подручје дела насељеног места, једног или више насељених места.

За свако бирачко место одређује се: број бирачког места, назив бирачког места, адреса бирачког места и подручје с којег гласају бирачи на том бирачком месту.

 За бирачка места се, по правилу, одређују просторије у јавној својини општине, а само изузетно и просторије у приватној својини.

Бирачко место не може да буде у објекту у власништву кандидата за члана Савета месне заједнице или члана његове породице.

Приликом одређивања бирачког места, водиће се рачуна да бирачко место буде приступачно особама са инвалидитетом.

 **Уређивање бирачких места**

##  Члан 23.

Општинска управа дужна је да благовремено обезбеди да простор који је одређен као бирачко место буде припремљен и отворен за гласање.

Просторија за гласање мора да буде уређена на начин који омогућује несметано спровођење гласања и обезбеђује тајност гласања.

На бирачком месту видно се истичу број и назив бирачког места и Збирна изборна листа кандидата за члана Савета месне заједнице.

На бирачком месту забрањено је истицање изборног пропагандног материјала.

Бирачка комисија обезбедиће лицима која прате рад бирачке комисије (посматрачима) одговарајуће место на бирачком месту, са кога могу да прате ток гласања и утврђивање резултата гласања.

1. **БИРАЧКИ СПИСКОВИ**

**Упис и промена података у бирачком списку**

**Члан 24.**

 Општинска управа која је надлежна за ажурирање дела бирачког списка, врши упис бирача који нису уписани у бирачки списак, као и промену података у бирачком списку, све до његовог закључења, односно најкасније 5 дана пре дана одржавања избора.

 **Утврђивање и објављивање коначног броја бирача**

**Члан 25.**

Изборна комисија утврђује и објављује у ''Службеном листу општине Куршумлија'' коначан број бирача за сваку месну заједницу.

1. **ОБАВЕШТЕЊЕ О ДАНУ И ВРЕМЕНУ ОДРЖАВАЊА ИЗБОРА**

 **Члан 26.**

#  Обавештење бирачима о дану и времену одржавања избора, са бројем и адресом бирачког места на коме бирач гласа, врши Општинска управа истицањем обавештења на електронској огласној табли месне заједнице.

#  Обавештење из става 1. овог члана врши се најкасније пет дана пре дана одржавања избора у месној заједници.

##

## ПРЕДАЈА ИЗБОРНОГ МАТЕРИЈАЛА БИРАЧКИМ КОМИСИЈАМА

## ПРЕ ГЛАСАЊА

## Обавезе Општинске управе у обезбеђивању изборног материјала

 **Члан 27.**

Општинска управа свакој бирачкој комисији, благовремено доставља:

1) гласачку кутију;

2) два сета паравана за обезбеђивање тајности гласања;

3) врећу за одлагање изборног материјала;

4) прибор за писање;

5) прибор за печаћење гласачке кутије и другог изборног материјала (печат и печатни восак);

6) коверте за одлагање гласачких листића и контролног листа;

7) образац евиденције о присуству на бирачком месту чланова и заменика чланова бирачке комисије;

8) овлашћења посматрача за праћење рада бирачких комисија;

9) остали канцеларијски материјал (батерије, оловке, лењир и др.).

Општинска управа је дужна да благовремено обезбеди простор за безбедно чување изборног материјала.

##  Обавезе Изборне комисије у обезбеђивању изборног материјала

**Члан 28.**

Изборна комисија свакој бирачкој комисији доставља следећи изборни материјал:

1) збирну изборну листу кандидата за избор чланова Савета месне заједнице;

2) извод из бирачког списка;

3) решење о образовању бирачке комисије;

4) потребан број гласачких листића (*Образац МЗ-5*), који одговара броју бирача који су уписани у извод из бирачког списка;

5) контролни лист за проверу исправности гласачке кутије (*Образац МЗ-6*);

6) образац записника о раду бирачке комисије на спровођењу гласања и утврђивању резултата гласања за избор чланова Савета месне заједнице (у даљем тексту: записник о раду бирачке комисије), у два примерака *(Образац МЗ-8);*

7) Упутство за спровођење избора за чланове савета месних заједница.

##

##  Предаја изборног материјала

**Члан 29.**

 Изборни материјал из члана 27. и 28. овог упутства Изборна комисија предаје бирачким комисијама, у седишту Општине, најкасније 28.05.2021. године.

О обављеној примопредаји изборног материјала сачињава се записник на обрасцу који прописује Изборна комисија (*Образац МЗ-7*).

# СТАНДАРДИ ЗА ИЗБОРНИ МАТЕРИЈАЛ

##

##  Гласачки листићи

**Члан 30.**

 Гласање се врши на гласачким листићима.

 На гласачким листићима се наводе кандидати према њиховом редоследу на збирној изборној листи кандидата.

 Испред имена и презимена кандидата ставља се редни број.

 Гласачки листић на коме је заокружен већи број кандидата од броја чланова савета месне заједнице који се бира је неважећи.

Број гласачких листића који се штампају мора да буде једнак броју бирача који су уписани у бирачки списак.

Изборна комисија одлуком која се објављује у „Службеном листу општине Куршумлија“ утврђује број гласачких листића који се штампа, као и број резервних гласачких листића, који не може да буде већи од 0,5% укупног броја бирача.

Након утврђивања збирне изборне листе кандидата, Изборна комисија утврђује изглед гласачког листића.

 Гласачки листићи оверавају се печатом Скупштине општине.

 **Употреба језика и писама**

 **Члан 31.**

Текст гласачког листића и осталог изборног материјала за спровођење избора штампа се на српском језику, ћирилицом.

##  Припрема за штампање гласачких листића

 **Члан 32.**

Након доношења одлуке о изгледу гласачког листића, Изборна комисија сачињава узорак гласачког листића који оверава председник Изборне комисије својим потписом и печатом Скупштине општине.

На основу овереног узорка гласачког листића, Општинска управа штампа гласачке листиће.

Штампање гласачких листића надзире Изборна комисија.

  **Гласачка кутија**

 **Члан 33.**

За гласање на изборима за чланове Савета месне заједнице користе се гласачке кутије које се користе за избор одборника Скупштине општине.

# ОБРАСЦИ ЗА СПРОВОЂЕЊЕ ПОЈЕДИНИХ ИЗБОРНИХ РАДЊИ

**Обрасци за спровођење избора у месним заједницама**

**Члан 34.**

Поједине радње при спровођењу избора вршиће се према следећим обрасцима који су саставни део овог упутства:

1) Пријава предлога кандидата за члана Савета месне заједнице (*Образац МЗ-1*);

2) Списак бирача који својим потписима подржавају кандидата за члана Савета месне заједнице (*Образац МЗ-2*);

3) Изјава бирача да подржава кандидата за члана савета месне заједнице (*Образац МЗ-3*);

3) Решење о утврђивању збирне изборне листе кандидата за чланове Савета месне заједнице (*Образац МЗ-4*);

4) Гласачки листић за избор чланова Савета месне заједнице (*Образац МЗ-5*);

5) Контролни листић за проверу исправности гласачке кутије (*Образац МЗ-6*);

6) Записник о примопредаји изборног материјала пре гласања између Изборне комисије и бирачке комисије (*Образац МЗ-7*);

7) Записник о раду бирачке комисије на спровођењу гласања и утврђивању резултата гласања за избор члана Савета месне заједнице (*Образац МЗ-8*);

8) Записник о примопредаји изборног материјала после гласања између бирачке комисије и Изборне комисије (*Образац МЗ-9*);

9) Пријава домаћих и страних посматрача за праћење рада органа за спровођење избора за члана Савета месне заједнице (*Образац МЗ-10*);

10) Записник о раду Изборне комисије на утврђивању резултата избора за члана Савета месне заједнице (*Образац МЗ-11*);

11) Уверење о избору за члана Савета месне заједнице (*Образац МЗ-12*);

 Обрасце за кандидовање Изборна комисија је дужна да објави у року од пет дана од доношења Одлуке о расписивању избора.

1. **ПРАВИЛА О РАДУ БИРАЧКИХ КОМИСИЈА НА СПРОВОЂЕЊУ**

 **ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА**

**Спровођење гласања на бирачком месту**

**Члан 35.**

Бирачка комисија непосредно спроводи гласање на бирачком месту, обезбеђује правилност и тајност гласања, утврђује резултате гласања на бирачком месту и обавља друге послове одређене законом и овим правилима.

 Бирачка комисија одлучује већином гласова од укупног броја чланова.

 Рад бирачке комисије је јаван.

 Док је бирачко место отворено и док траје гласање, сви чланови бирачке комисије или њихови заменици морају да буду на бирачком месту.

 **Припреме за почетак гласања**

**Члан 36.**

 На дан избора бирачка комисија се састаје у 8,00 часова на бирачком месту да би се извршиле припреме за почетак гласања.

 Чланови бирачке комисије припремају почетак гласања следећим редоследом:

 - утврђују да ли је материјал за гласање исправан и потпун,

- уређују бирачко место и

- договарају се о начину рада и подели задужења приликом спровођења гласања.

 **Утврђивање потпуности и исправности изборног материјала**

**Члан 37.**

 Примљени изборни материјал бирачка комисија упоређује са стањем из записника о примопредаји изборног материјала и тако утврђује да ли је примљени материјал потпун и исправан.

 Ако нешто од изборног материјала недостаје, бирачка комисија то констатује у записнику о раду бирачке комисије и о томе одмах обавештава Изборну комисију.

 Ако бирачкој комисији није уручен довољан број гласачких листића, бирачка комисија отвара бирачко место са гласачким листићима које поседује, а остатак ће бити достављен у току гласања.

**Уређивање бирачког места**

**Члан 38.**

 Бирачка комисија уређује просторију за гласање тако да од улаза до гласачке кутије, места за обављање изборних радњи буду постављена следећим редоследом:

 - место на коме се утврђује идентитет бирача;

 - место на коме се налази извод из бирачког списка;

 - место на коме се уручују гласачки листићи;

 - паравани за гласање, који морају бити тако постављени да обезбеде тајност гласања;

 - гласачка кутија.

**Провера истакнутог изборног пропагандног материјала**

**Члан 39.**

 Бирачка комисија проверава да ли су на бирачком месту истакнути изборни пропагандни материјали кандидата.

 Ако је на бирачком месту и на 50 метара од бирачког места истакнут изборни пропагандни материјал кандидата, бирачка комисија га сама уклања или о потреби да се он уклони обавештава Изборну комисију.

 **Договор о подели рада**

**Члан 40.**

 Чланови бирачке комисије договарају се о подели рада, при чему је најважније да се утврди који ће чланови, односно заменици чланова, бити задужени за спровођење следећих радњи:

 - утврђивање идентитета бирача;

 - руковање изводом из бирачког списка;

 - чување и уручивање гласачких листића;

 - поучавање бирача о томе како се гласа;

 - старање о томе да бирач убацује гласачке листиће у гласачку кутију.

  **Отварање бирачког места**

**Члан 41.**

 Пошто обави припреме за спровођење гласања, бирачка комисија утврђује да гласање може да почне, и то констатује у записнику о раду бирачке комисије.

 Бирачко место се отвара на дан избора у 9,00 часова.

 **Провера исправности гласачке кутије**

**Члан 42.**

 Провера исправности гласачке кутије врши се у присуству првог бирача који дође на бирачко место, а резултат провере уписује се у контролни лист за проверу исправности гласачке кутије.

 Провера исправности гласачке кутије не може се вршити у присуству бирача, који нема важећу јавну исправу за утврђивање идентитета, или који није уписан у извод из бирачког списка.

 Поступак провере се обавља следећим редоследом:

 - када на бирачко место приступи први бирач који није члан бирачке комисије, бирачка комисија ће утврдити његов идентитет и утврдиће да ли је уписан у извод из бирачког списка;

 - у присуству тог бирача бирачка комисија проверава да ли је гласачка кутија исправна и празна,

 - попуњава се контролни лист, које потписују сви чланови бирачке комисије и бирач који је први дошао на бирачко место;

 - у присуству првог бирача, контролни лист се убацује у гласачку кутију, која се након тога затвара и печати јемствеником и печатним воском;

 - све извршене радње констатују се у записнику о раду бирачке комисије.

**Радње бирачке комисије на бирачком месту**

**Члан 43.**

 Када бирач дође на бирачко место, бирачка комисија је дужна да предузме следеће радње:

- утврђивање идентитета бирача,

- провера да ли је бирач уписан у извод из бирачког списка,

- уручивање гласачког листића и

- поучавање бирача о начину гласања.

 **Утврђивање идентитета бирача**

**Члан 44.**

 Бирач прилази члану бирачке комисије, саопштава му своје име и презиме и доказује свој идентитет.

 Бирач не може да гласа ако не поднесе доказ о свом идентитету.

 Свој идентитет бирач доказује важећом личном картом, односно важећом путном исправом (пасошем).

 У случају да на бирачко место дође бирач који поседује важећи документ из става 3. овог члана у којем је наведено друго презиме у односу на презиме наведено у изводу из бирачког списка, бирачка комисија треба том бирачу да омогући да гласа без обзира на ту околност, под условом да на основу слике бирача и јединственог матичног броја грађана у документу којим доказује свој идентитет може да утврди да је у питању лице које је уписано у извод из бирачког списка.

**Утврђивање да ли је бирач уписан у извод из бирачког списка и уручивање гласачких листића**

**Члан 45.**

 Када се утврди његов идентитет, бирач прилази члану бирачке комисије који је задужен за руковање изводом из бирачког списка, који проналази бирача и заокружује редни број испред имена бирача, а након тога се бирач потписује на одговарајућем месту у изводу из бирачког списка.

 Пошто се бирач потпише, члан бирачке комисије му предаје гласачки листић.

 Бирач који је писмен и који је у стању да својеручно напише своје име и презиме, потписује се тако што својеручно исписује свој потпис на одговарајућем месту у изводу из бирачког списка.

 Бирач који не може да попуни гласачки листић (слепо, инвалидно или неписмено лице) има право да на бирачко место поведе лице-помагача, које ће уместо њега попунити гласачки листић онако како му бирач одреди.

У записнику о раду бирачке комисије се констатује колико је бирача гласало уз помоћ помагача и под којим редним бројевима су ти бирачи уписани у извод из бирачког списка.

**Забрана дописивања или друге промене у изводима из бирачког списка.**

**Члан 46.**

 Бирачка комисија не сме вршити никаква дописивања или друге промене у изводу из бирачког списка.

 Бирачка комисија неће дозволити да гласа лице које није уписано у извод из бирачког списка.

**Гласање бирача**

**Члан 47.**

 На изборима за члана Савета месне заједнице, бирач може да гласа само једанпут.

 Гласање се врши заокруживањем редног броја испред имена и презимена кандидата и то највише до броја чланова савета месне заједнице који се бира.

 Ниједно лице не може добити више од једног гласачког листића нити је допуштено да једно лице гласа уместо другог лица, осим у случају из члана 45. овог упутства.

 **Попуњавање гласачког листића**

**Члан 48.**

 Бирач попуњава гласачки листић иза паравана за гласање пошто га члан бирачке комисије поучи о начину гласања, ако бирач то захтева.

 Члан бирачке комисије ће посебно упозорити бирача:

 - да може да гласа само заокруживањем онолико редних бројева испред имена и презимена кандидата колико се бира чланова Савета месне заједнице *(пример: бира се 5 кандидата, на листи је 9 кандидата– а заокружује се највише 5 кандидата по избору бирача);*

 - да је гласање тајно и да се обавља иза паравана за гласање;

 - да је гласање слободно и да нико нема право да спречава или приморава бирача да гласа, да га позива на одговорност због тога што јесте или није гласао или да тражи од бирача да се изјасни зашто је и за кога је гласао.

 Пошто попуни гласачки листић, бирач сâм пресавија гласачки листић тако да се не види како је гласао и ставља гласачки листић у гласачку кутију, а затим напушта бирачко место.

**Обезбеђивање тајности гласања**

**Члан 49.**

 Бирачка комисија је дужна да се стара о обезбеђивању тајности гласања.

 Бирачка комисија је дужна да организује гласање тако да нико не може видети како бирач попуњава гласачке листиће.

 У просторији у којој се гласа може бити присутно само онолико бирача колико има места на којима је обезбеђена тајност гласања.

 **Одржавање реда на бирачком месту**

**Члан 50.**

Бирачка комисија је дужна да одржава ред на бирачком месту.

 Забрањено је задржавање на бирачком месту свих лица која немају права и дужности у вези са спровођењем избора.

 На бирачком месту забрањено је коришћење мобилних телефона и других средстава веза и комуникација, као и фото-апарата и камера.

 На бирачком месту је забрањено да се, ван службене евиденције у изводима из бирачког списка, праве спискови бирача који су изашли на гласање (уписивањем имена или редног броја из извода из бирачког списка бирача који су изашли, или нису изашли на гласање).

 Изузетно, дозвољено је да чланови бирачке комисије који су задужени да рукују изводима из бирачког списка, уписивањем цртица на посебном листу хартије, воде евиденцију о одзиву бирача и да податке о одзиву саопштавају свим члановима бирачке комисије.

 Повреда забрана из става 2. до 4. овог члана сматра се нарушавањем реда на бирачком месту.

 **Нарушавање реда и прекид гласања**

**Члан 51.**

 Ако се на бирачком месту наруши ред, бирачка комисија може да прекине гласање док се ред не успостави.

 Разлози за прекид гласања и трајање прекида гласања уносе се у записник о раду бирачке комисије.

 Ако је прекид гласања трајао дуже од једног часа, гласање се продужава за онолико времена колико је прекид трајао.

**Обавеза обавештавања Изборне комисије**

**Члан 52.**

 Све време од отварања до затварања бирачког места, бирачка комисија обавештава Изборну комисију о току гласања.

**Присуство представника медија**

**Члан 53.**

 Представници медија могу да буду присутни на бирачком месту само ради припреме извештаја о току гласања на бирачком месту.

 **Присуство посматрача на бирачким местима**

**Члан 54.**

 Заинтересована регистрована удружења чији се циљеви остварују у области заштите људских и мањинских права, као и заинтересоване међународне и стране организације и удружења којa желе да прате рад органа за спровођење избора, подносе пријаву Изборној комисији најкасније пет дана пре дана одржавања избора, на обрасцу који прописује изборна комисија.

 За праћење рада Изборне комисије посматрачи могу да пријаве највише једног посматрача.

 За праћење рада појединих бирачких комисија посматрачи могу да пријаве највише једног посматрача.

 Бирачка комисија је дужна да домаћим и страним посматрачима којима је Изборна комисија одобрила праћење избора, омогући несметано праћење сваке изборне радње и да у записницима о свом раду констатује њихово присуство.

 Бирачка комисија може да удаљи посматрача са бирачког места ако нарушава ред на бирачком месту, омета рад бирачке комисије, а посебно ако на било који начин покуша да учествује у раду бирачке комисије, што је бирачка комисија дужна да констатује у записнику о раду бирачке комисије, уз навођење разлога за удаљавање, као и да о удаљењу обавести Изборну комисију.

 **Затварање бирачког места**

**Члан 55.**

 Бирачко место се затвара у 17,00 часова.

 Бирачима који су се затекли на бирачком месту приликом затварања бирачког места, омогућава се да гласају.

 Као бирач који се затекао на бирачком месту сматра се бирач који се у 17,00 часова налази на бирачком месту или непосредно испред.

 Бираче који се затекну на бирачком месту бирачка комисија обавештава да могу да гласају.

 Председник бирачке комисије дужан је да одреди члана или заменика члана бирачке комисије који ће да утврди број бирача који су се затекли на бирачком месту, утврди редослед по коме они гласају, стане иза последњег затеченог бирача како би означио крај реда и сачека да гласају сви бирачи који су се затекли на бирачком месту.

1. **УТВРЂИВАЊЕ РЕЗУЛТАТА ГЛАСАЊА**

**Поступак утврђивања резултата гласања**

**Члан 56.**

 Поступак утврђивања резултата гласања спроводи се тако што бирачка комисија:

1. утврђује укупан број уписаних бирача, који се уписује у рубрику **13.1** Записника о раду бирачке комисије;
2. у рубрику **13.2** уписује се број гласачких листића које је бирачка комисија примила од Изборне комисије и који је утврђен приликом утврђивања исправности и потпуности изборног материјала пре отварања бирачког места.
3. утврђује неупотребљене гласачке листиће, који се стављају у посебан коверат који се печати, а затим се тај број уписује у рубрику **13.3** Записника о раду бирачке комисије;
4. утврђује број бирача који су заокружени у изводу из бирачког списка и тако се утврђује број бирача који су гласали, који се уписује у рубрику **13.4** Записника о раду бирачке комисије;
5. отвара се гласачка кутија и проверава се да ли се у њој налази контролни лист за проверу исправности гласачке кутије и резултат провере се констатује у тачки **11.3**. Записника о раду бирачке комисије. Контролни лист се ставља у посебан коверат који се печати;
6. утврђује број гласачких листића који су се налазили у гласачкој кутији и тај број се уписује у рубрику **13.5** Записника о раду бирачке комисије;
7. гласачки листићи се разврставају на важеће и неважеће;
8. пребројавају се неважећи гласачки листићи, стављају се у посебан коверат који се печати, а број неважећих гласачких листића се уписује у рубрику **13.6** Записника о раду бирачке комисије;
9. пребројавају се важећи гласачки листићи, а тај број се уписује у рубрику **13.7** Записника о раду бирачке комисије;
10. утврђује се број гласова који је дат сваком кандидату, који се уписује у одговарајуће поље табеле у оквиру рубрике **13.8** Записника о раду бирачке комисије;
11. сви важећи гласачки листићи стављају се у посебан коверат који се печати.

**Разликовање важећег и неважећег гласачког листића**

**Члан 57.**

 Неважећи гласачки листић јесте непопуњени гласачки листић, гласачки листић на коме је заокружен већи број кандидата од броја чланова савета месне заједнице који се бира, као и гласачки листић који је попуњен тако да се не може утврдити за које кандидате је бирач гласао.

 Важећи гласачки листић јесте онај на коме је заокружено највише онолико редних бројева испред имена и презимена кандидата до броја чланова савета месне заједнице који се бира, као и гласачки листић који је попуњен на начин из којег се са сигурношћу може закључити за кога је бирач гласао.

 Важећи гласачки листић је и онај гласачки листић из којег се може утврдити макар један кандидат за којег је бирач гласао, без обзира на то што се евентуално не може утврдити да ли је бирач гласао за још неког кандидата.

 Ако је листић попуњен на начин из кога се може поуздано утврдити за кога је бирач гласао, он ће бити важећи упркос томе:

 - што су на листићу исписани или нацртани коментари, пароле и друге поруке;

 - што су други кандидати прецртани.

**Попуњавање записника о раду бирачке комисије**

**Члан 58.**

 Бирачка комисија читко попуњава Записник о раду бирачке комисије у који, поред осталог, уписује: датум и место гласања; број и назив бирачког места; имена и презимена чланова бирачке комисије; број примљених гласачких листића; број неупотребљених гласачких листића; укупан број уписаних бирача; укупан број бирача који су гласали; име и презиме бирача који је први дошао на бирачко место, број бирача који су гласали уз помоћ другог лица; број неважећих гласачких листића; број важећих гласачких листића; број гласова датих за сваког кандидата.

 У Записник о раду бирачке комисије уносе се и примедбе и мишљења чланова и заменика чланова бирачке комисије.

 Ако записник о раду бирачке комисије не потпишу сви чланови бирачке комисије, то се констатује у записнику о раду бирачке комисије.

**Броја примерака записника о раду бирачке комисије**

**Члан 59.**

 Записник о раду бирачке комисије израђује се на прописаном обрасцу који се штампа у два примерка.

 Први примерак записника о раду бирачке комисије доставља се Изборној комисији.

 Други примерак записника истиче се на бирачком месту на јавни увид.

1. **ЛОГИЧКО-РАЧУНСКА КОНТРОЛА ЗАПИСНИКА О РАДУ**

 **БИРАЧКE КОМИСИЈЕ**

**Садржина логичко-рачунске контроле**

**Члан 60.**

 Логичко-рачунска контрола Записника о раду бирачке комисије обухвата:

а) рачунско слагање података о бирачима,

б) рачунско слагање података о бирачима и гласачким листићима и

в) рачунско слагање података о гласачким листићима и гласовима.

 **Рачунско слагање података о бирачима**

**Члан 61.**

 Укупан број бирача који су гласали (рубрика 13.4 Записника) једнак је броју бирача који су заокружени у изводу из бирачког списка.

 Укупан број бирача који су гласали (рубрика 13.4 Записника) може бити само једнак или мањи од броја бирача уписаних у изводу из бирачког списка (рубрика 13.1).

**Рачунско слагање података о бирачима и гласачким листићима**

**Члан 62.**

 Број гласачких листића који се налазе у гласачкој кутији (рубрика 13.5 Записника) може бити једнак или је мањи од броја бирача који су гласали (рубрика 13.4 Записника).

 Број примљених гласачких листића (рубрика 13.2 Записника) једнак је збиру: броја неупотребљених гласачких листића (рубрика 13.3 Записника) и броја бирача који су гласали (рубрика 13.4 Записника).

 **Рачунско слагање података о гласачким листићима и гласовима**

**Члан 63.**

 Број гласачких листића који се налазе у гласачкој кутији (рубрика 13.5 Записника) једнак је збиру: броја неважећих гласачких листића (рубрика 13.6 Записника) и броја важећих гласачких листића (рубрика 13.7 Записника).

1. **ДОСТАВЉАЊЕ ИЗБОРНОГ МАТЕРИЈАЛА ПОСЛЕ ГЛАСАЊА**

 **Примопредаја изборног материјала после гласања**

**Члан 64.**

 Пошто утврди резултате гласања на бирачком месту, бирачка комисија без одлагања, а најкасније у року од шест часова од затварања бирачког места, предаје изборни материјал Изборној комисији у запечаћеним ковертама.

 На ковертама се исписује шта садрже, а на ковертама које садрже гласачке листиће исписује се број гласачких листића.

 **Одређивање члана бирачке комисије за предају изборног материјала**

**Члан 65.**

 Пошто утврди резултате гласања на бирачком месту, председник бирачке комисије и његов заменик одговорни су за предају изборног материјала Изборној комисији.

**Предаја изборног материјала Изборној комисији**

**Члан 66.**

 Задужени чланови бирачке комисије без одлагања, предају у згради Општине Изборној комисији следећи изборни материјал:

 - први примерак Записника о раду бирачке комисије;

 - извод из бирачког списка;

 - запечаћени коверат у којем је контролни лист за проверу исправности гласачке кутије;

 - запечаћени коверат у који су стављени неупотребљени гласачки листићи;

 - запечаћени коверат у који су стављени неважећи гласачки листићи;

 - запечаћени коверат у који су стављени важећи гласачки листићи;

 Извод из бирачког списка и први примерак Записника о раду бирачке комисије, бирачка комисија предаје одвојено од осталог изборног материјала.

 Преостали материјал (гласачку кутију, параване за гласање, прибор за писање и друго) бирачка комисија предаје Општинској управи.

 **Записник о примопредаји изборног материјала после гласања**

**Члан 67.**

 О примопредаји изборног материјала из члана 66. овог упутства сачињава се записник на прописаним обрасцима.

  **Достава евиденције о присутности на бирачком месту чланова и заменика**

 **чланова бирачке комисије**

####  Члан 68.

 Приликом предаје изборног материјала, председник бирачке комисије је дужан да Општинској управи достави и евиденцију о присутности на бирачком месту чланова и заменика чланова бирачке комисије.

1. **УТВРЂИВАЊЕ РЕЗУЛТАТА ИЗБОРА**

 **Утврђивање резултата избора по месним заједницама**

**Члан 69.**

 По пријему изборног материјала са бирачких места, Изборна комисија у року од 48 часова од затварања бирачких места, утврђује, за сваку месну заједницу:

 - укупан број бирача уписаних у извод из бирачког списка;

 - број бирача који су гласали на бирачким местима;

 - укупан број примљених гласачких листића;

 - укупан број неважећих гласачких листића;

 - укупан број важећих гласачких листића и

- број гласова датих за сваког кандидата.

О утврђивању резултата избора, Изборна комисија доноси одлуку са резултатима избора за сваку месну заједницу.

 Резултати избора се објављују у „Службеном листу општине Куршумлија“, на званичној интернет презентацији општине и на електронској огласној табли месне заједнице. одмах а најкасније у року од 24 часа од утврђивања резултата избора.

  **Изабрани кандидати за чланове Савета месне заједнице**

**Члан 70.**

 За чланове Савета месне заједнице изабрани су кандидати који су добили највећи број гласова до броја чланова Савета месне заједнице који се бира.

1. **ПОНАВЉАЊЕ ГЛАСАЊА**

 **Случајеви и рокови понављања гласања за члана Савета месне заједнице**

**Члан 71.**

 Уколико два или више кандидата добију исти број гласова, а према броју добијених гласова треба да буду изабрани као последњи члан савета месне заједнице, понавља се гласање само о тим кандидатима.

 Кад се утврди да је број гласачких листића у гласачкој кутији већи од броја бирача који су гласали, или у гласачкој кутији није нађен контролни листић, бирачка комисија се распушта и именује нова, а гласање на том бирачком месту понавља се.

 Ако се гласање поништи на једном бирачком месту, гласање се понавља само на том бирачком месту.

 У случајевима из става 1. и 2. овог члана, гласање се понавља у року од седам дана од дана одржавања избора, на начин и по поступку утврђеним за спровођење избора.

 У случају понављања гласања, коначни резултати избора утврђују се по завршетку поновљеног гласања.

1. **ЗАШТИТА ИЗБОРНОГ ПРАВА**

**Право на заштиту изборног права**

**Члан 72.**

 Сваки бирач и кандидат за члана Савета месне заједнице има право на заштиту изборног права.

 Бирач и кандидат за члана Савета месне заједнице, има право да поднесе приговор Изборној комисији због неправилности у поступку кандидовања, спровођења избора, утврђивања и објављивања резултата избора.

 **Рок за подношење приговора**

**Члан 73.**

 Приговор се подноси у року од 24 часа од дана када је донета одлука, односно извршена радња или учињен пропуст.

Приговор се предаје Изборној комисији преко писарнице општинске управе.

**Рок за одлучивање по приговору**

**Члан 74.**

 Изборна комисија донеће одлуку у року од 48 часова од пријема приговора и доставити је подносиоцу приговора.

 Ако Изборна комисија усвоји приговор, поништиће одлуку или радњу.

 **Приговор против одлуке Изборне комисије**

**Члан 75.**

 Против одлуке Изборне комисије може се изјавити приговор Другостепеној изборној комисији у року од 24 часа од достављања одлуке .

Приговор се предаје Другостепеној изборној комисији преко писарнице општинске управе.

 Изборна комисија је дужна да Другостепеној изборној комисији достави одмах, а најкасније у року од 12 часова од пријема приговора све потребне податке и списе за одлучивање.

 Другостепена изборна комисија је дужна да донесе одлуку по приговору у року од 48 часова од пријема приговора са списима.

**Одлука Другостепене изборне комисије**

**Члан 76.**

 Ако Другостепена изборна комисија усвоји приговор, поништиће одлуку или радњу у поступку предлагања кандидата, односно у поступку избора за члана Савета месне заједнице или ће поништити избор члана Савета месне заједнице

 Када нађе да оспорену одлуку треба поништити, ако природа ствари то дозвољава и ако утврђено чињенично стање пружа поуздан основ за то, Другостепена изборна комисија може својом одлуком мериторно решити изборни спор. Одлука Другостепене изборне комисије у свему замењује поништени акт.

 Ако је по приговору поништена радња у поступку избора, Изборна комисија је дужна да одговарајућу изборну радњу, односно изборе понови у року од седам дана од утврђивања неправилности у изборном поступку од стране Другостепене изборне комисије.

 Поновне изборе расписује Изборна комисија.

 Поновни избори спроводе се по Изборној листи кандидата која је утврђена за изборе који су поништени.

 У случају понављања избора коначни резултати избора утврђују се по завршетку поновљеног гласања.

 Рок се рачуна од дана доношења одлуке о поништавању избора.

1. **ЗАВРШНЕ ОДРЕДБЕ**

**Роковник за обављање изборних радњи**

**Члан 77.**

 Изборна комисија доноси Роковник за обављање изборних радњи у поступку избора за чланове савета месних заједница на територији општине Куршумлија.

#### Ступање на снагу

####

####  Члан 78.

 Ово Упутство ступа на снагу даном доношења а исто објавити у „Службеном листу општине Куршумлија“.

Број: I-013-2/2021-2

Дана: 23.04.2021. године

**ИЗБОРНА КОМИСИЈA** **ОПШТИНЕ КУРШУМЛИЈА**

**ЗА СПРОВОЂЕЊЕ ИЗБОРА ЗА ЧЛАНОВЕ САВЕТA МЕСНИХ ЗАЈЕДНИЦА**

 **ПРЕДСЕДНИК КОМИСИЈЕ**

 *Миљан Радосављевић, дипл.правник ср.*